**19.01.2022 г.**

**ДЕЛЪТ НА УЧЕНИЦИТЕ В КЛАС ОСТАВА ВИСОК**

Засега се запазва високият дял на присъствено обучение в училищата въпреки покачването на общата заболяемост в страната. През тази седмица 82% от учениците учат в клас, показват данните от последното изследване за COVID-19 на 17 януари т.г. Това са над 569 100 ученици – около 1% по-малко отколкото миналата седмица.

По-малко ученици учат присъствено в областите Бургас – с 4010, Варна – 3120, София област – с 2019, Пловдив – 1859, Сливен – 2598 и Благоевград – 2523. В други области като Хасково, Разград и Плевен се наблюдава повишение на учениците, които са в присъствен режим на обучение.

Поради интензивното разпространение на вируса намалява броят на учениците, които са в клас, без да бъдат тествани за COVID-19. Такова право имат всички, чиито училища попадат в общини със заболяемост под 250 на 100 000 души. През миналата седмица от тази възможност са се възползвали над 66 300 деца и младежи, а през тази те са 36 900.

Плавно се повишава броят на учениците със „зелен сертификат“, които са в училище без изследване. Над 59 600 ученици имат вече валиден документ за преболедуване, ваксинация или наличие на антитела. Според официалната статистика на Министерството на здравеопазването към днешна дата ваксинирани са 9,11% от гимназистите, а други 11,82% от учениците от V до XII клас са преболедували COVID-19 през последната половин година.

1348 са положителните тестове на ученици в началото на тази седмица. Това представлява двойно увеличение на позитивните случаи в сравнение с изследването на 10 януари т.г. Тогава положителните проби бяха 641.

Най-много заразени този път има при учениците от V до VII клас – 486. При предишното тестване с най-висок брой позитивни резултати бяха гимназистите, които сега са на последно място по заболяемост. При малките ученици от I до IV клас положителните проби са общо 470.

Най-висок е броят на заразените ученици в град София – 470. Следват областите Пловдив - 130 и Благоевград - 123.

Повече от три пъти са се увеличили положителните тестове при учителите. 366 са позитивните проби при изследване на над 27 000 преподаватели. В предишното тестване заразените бяха общо 104.

Двойно е увеличението на заразените непедагогически специалисти. Сега положителните тестове са 133, а през миналата седмица – 53.

Чрез преразпределение на наличните тестове са осигурени всички необходими количества за изследването на учениците на 24 януари т.г.

**ПРЕСЦЕНТЪР НА МОН**